Димчо Дебелянов
Устрем

chitanka.info

Химн от арфа златострунна,

прозвучала под ръцете

на пробудената пролет,

пълни с радост целий свят;

и сред звуците кристални,

в росни, светнали долини,

минзухари подранили

и кокичета цъфтят.

В светлий празник на живота

чезнат скърби и съмнения,

бликват сили спотаени

в жадно чакащи гърди;

златни сънища душата

на крилата си понасят

в лучезарните предели,

дето бързат устремени

размразените води.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.